b'\n_START_ARTICLE_\nMima Jau\xc5\xa1ovec\n_START_SECTION_\nKariera\n_START_PARAGRAPH_\nMima Jau\xc5\xa1ovec je med mladinci leta 1973 osvojila Odprto prvenstvo Francije in leta 1974 Odprto prvenstvo Anglije, \xc4\x8dlansko kariero je za\xc4\x8dela leta 1975. Kot edina slovenska tenisa\xc4\x8dica je osvojila enega \xc5\xa1tirih turnirjev za Grand Slam med posamezniki. Leta 1977 ji je to uspelo na turnirju za Odprto prvenstvo Francije z zmago v finalu proti Florenti Mihai, ob tem pa je na istem turnirju \xc5\xa1e dvakrat pri\xc5\xa1la do finala, v letih 1978 in 1983, ko sta jo v finalu premagali Virginia Ruzici in Chris Evert. Na turnirjih za Odprto prvenstvo Avstralije je kot najbolj\xc5\xa1i rezultat dosegla uvrstitev v polfinale leta 1980, enak uspeh je dosegla tudi na turnirjih za Odprto prvenstvo ZDA leta 1976, na turnirjih za Odprto prvenstvo Anglije pa se ji je dvakrat uspelo uvrstiti v \xc4\x8detrtfinale, v letih 1978 in 1981. Mima Jau\xc5\xa1ovec je osvojila Odprto prvenstvo Francije tudi med \xc5\xbeenskimi dvojicami, in sicer leta 1978 v paru z Romunko Virginio Ruzici. Istega leta sta skupaj pri\xc5\xa1li \xc5\xa1e v finale Odprtega prvenstva Anglije. 22. marca 1982 je osvojila svojo najvi\xc5\xa1jo uvrstitev na \xc5\xbeenski teni\xc5\xa1ki lestvici s \xc5\xa1estim mestom. Leta 1979 je osvojila zlati medalji med posameznicami in dvojicami na sredozemskih igrah. Po petnajstih letih aktivnega igranja, se je leta 1988 upokojila z razmerjem zmag in porazov med posamezniki 351\xe2\x80\x93248 oziroma 58,6% uspe\xc5\xa1nostjo ter petimi turnirskimi zmagami._NEWLINE_\xc5\xa0tirikrat je bil izbrana za Slovensko \xc5\xa1portnico leta, v letih 1975, 1976, 1977 in 1980. Leta 1990 je za svoje zasluge prejela Srebrni grb Mesta Maribor. Leta 2012 je bila sprejeta v Hram slovenskih \xc5\xa1portnih junakov. Leta 2017 je prejela mestni pe\xc4\x8dat Maribora.'